section_heading: Kulturne odlike
paragraph_text: Ovo je također jedno od arheološki najvažnijih područja Južne Afrike, naseljeno od ranog kamenog do kasnog željeznog doba. Slikarije na stijenama su nastale od neolitika, u razdoblju od oko 4.000 godina. Njih oko 1000 na strmim liticama su iznimne kvalitete, jako raznolikih tema (ples, lov, bitke, sakupljanje plodova i ritualni obredi) i načina oblikovanja životinja i ljudi (iako većinom nagi, ne može im se odrediti spol). Te predstavljaju duhovni život lovaca-sakupljača, od 19. stoljeća na ovim prostorima nestalog naroda San.